《朱陈村》
唐代·白居易

徐州古丰县，有村曰朱陈。去县百馀里，桑麻青氛氲。

机梭声札札，牛驴走纭纭。女汲涧中水，男采山上薪。

县远官事少，山深人俗淳。有财不行商，有丁不入军。

家家守村业，头白不出门。生为村之民，死为村之尘。

田中老与幼，相见何欣欣。一村唯两姓，世世为婚姻。

亲疏居有族，少长游有群。黄鸡与白酒，欢会不隔旬。

生者不远别，嫁娶先近邻。死者不远葬，坟墓多绕村。

既安生与死，不苦形与神。所以多寿考，往往见玄孙。

我生礼义乡，少小孤且贫。徒学辨是非，只自取辛勤。

世法贵名教，士人重冠婚。以此自桎梏，信为大谬人。

十岁解读书，十五能属文。二十举秀才，三十为谏臣。

下有妻子累，上有君亲恩。承家与事国，望此不肖身。

忆昨旅游初，迨今十五春。孤舟三适楚，羸马四经秦。

昼行有饥色，夜寝无安魂。东西不暂住，来往若浮云。

离乱失故乡，骨肉多散分。江南与江北，各有平生亲。

平生终日别，逝者隔年闻。朝忧卧至暮，夕哭坐达晨。

悲火烧心曲，愁霜侵鬓根。一生苦如此，长羡村中民。

作者简介：白居易（772年－846年），字乐天，号香山居士，又号醉吟先生，祖籍太原，到其曾祖父时迁居下邽，生于河南新郑。是唐代伟大的现实主义诗人，唐代三大诗人之一。白居易与元稹共同倡导新乐府运动，世称“元白”，与刘禹锡并称“刘白”。白居易的诗歌题材广泛，形式多样，语言平易通俗，有“诗魔”和“诗王”之称。官至翰林学士、左赞善大夫。公元846年，白居易在洛阳逝世，葬于香山。有《白氏长庆集》传世，代表诗作有《长恨歌》《卖炭翁》《琵琶行》等。